Zinédine Zidane

Zinedine Yazid Zidane (rođen 23. juna 1972) bivši je francuski nogometaš alžirskog porijekla. Do 27. maja 2021. bio je trener Real Madrida. Smatran jednim od najvećih nogometaša u historiji, bio je vrhunski plejmejker, poznat po eleganciji, pregledu igre, kontroli lopte i tehnici. Igrao je i kao ofanzivni veznjak za Cannes, Bordeaux, Juventus i Real Madrid. Osvojio je dvije titule prvaka Italije sa Juventusom prije prelaska u Real Madrid za tada rekordnu odštetu u iznosu od 77,5 miliona eura, koja je ostala rekord osam godina. S Realom je osvojio La Ligu i Ligu prvaka, postigavši u finalu 2002. pobjednički gol iz voleja lijevom nogom, koji se smatra jednim od najboljih u historiji tog takmičenja. Također je osvojio Interkontinentalni kup i UEFA Superkup s oba kluba.

Sa reprezentacijom Francuske, za koju je sakupio 108 nastupa, postao je svjetski prvak 1998, postigavši dva gola u finalu, a uvršten je i u najbolji tim tog prvenstva, te evropski prvak 2000, kad je proglašen najboljim igračem prvenstva. Titula svjetskog prvaka učinila ga je nacionalnim herojem u Francuskoj i dobio je Orden Legije časti 1998. I na Svjetskom prvenstvu 2006. dobio je Zlatnu loptu za najboljeg igrača turnira uprkos neslavnom isključenju u finalu protiv Italije nakon što je glavom udario Marka Materazzija u prsa. Povukao se kao četvrti na listi igrača s najviše nastupa za reprezentaciju Francuske.

Dobitnik je mnogih nagrada i priznanja kao igrač, uključujući FIFA-in igrač godine (1998, 2000, 2003) i Zlatnu loptu France Footballa (1998). Proglašen je najboljim igračem francuskog prvenstva (1996), italijanskog prvenstva (2001) i najboljim stranim igračem u španskom prvenstvu (2002). Godine 2004. Pelé ga je uvrstio u FIFA 100, spisak najvećih živućih igrača, a iste godine u anketi povodom UEFA-inog zlatnog jubileja proglašen je najboljim evropskim nogometašem u proteklih 50 godina. Jedan je od osmorice nogometaša koji su osvojili Svjetsko prvenstvo, Ligu prvaka i Zlatnu loptu France Footballa, a bio je i ambasador u okviru uspješne kandidature Katara za domaćinstvo Svjetskog prvenstva 2022, prve arapske zemlje koja će ugostiti najveće svjetsko nogometno takmičenje.

Nakon završetka igračke karijere počeo je trenersku, a prvi posao dobio je na klupi rezervnog tima Real Madrida. Ostao je tu dvije godine, a potom je preuzeo i prvi tim u januaru 2016. U dvije i po sezone  s Galácticosima je osvojio Ligu prvaka tri godine uzastopno, što nikad nijednom treneru nije uspjelo, titulu prvaka Španije, Španski superkup te po dvaput UEFA Superkup i Svjetsko klupsko prvenstvo. Zbog tih uspjeha FIFA ga je proglasila najboljim muškim trenerom 2017, ali je podnio ostavku krajem maja 2018, samo pet dana nakon osvajanja treće uzastopne titule u Ligi prvaka. Nakon loših rezultata Real Madrida u sljedećim mjesecima vratio se na trenersku poziciju u martu 2019. i tu ostao još dvije sezone, osvojivši još jedno prvenstvo i Španski superkup.

 Zanimljivost 
Nema nijedan trofej s francuskim klubom, a proglašen je najboljim igračem francuske lige za sezonu 1995/96.

 Nagrade i priznanja 

 UEFA najbolji vezni igrač: 1997/98.
 World Soccer igrač godine: 1998.
 FIFA igrač godine: 1998, 2000, 2003.
 FIFA drugi najbolji igrač godine: 2006.
 FIFA treći najbolji igrač godine: 1997, 2002.
 Zlatna lopta: 1998.
 UEFA Liga prvaka najkorisniji igrač: 2001/02.
 Najbolji evropski igrač u posljednjih 50 godina: 2004.
 FIFA Zlatna lopta: 2006.
 FIFPro najbolja ekipa: 2005, 2006.
 Onze d'Or: 1998, 2000, 2001.
 UEFA najbolji igrač Evropskog prvenstva: 2000.
 FIFA idealna ekipa: 1998, 2006.
 UEFA BEST XI: 2001, 2002, 2003.

 Reference 

 Vanjski linkovi 

 Zinédine Zidane na RealMadrid.com




Kategorija:Rođeni 1972.
Kategorija:Biografije, Marseille
Kategorija:Francuski nogometaši
Kategorija:Francuski nogometni treneri
Kategorija:Nogometaši AS Cannesa
Kategorija:Nogometaši Girondins Bordeauxa
Kategorija:Nogometaši Juventusa
Kategorija:Nogometaši Real Madrida
Kategorija:Igrači na Evropskom prvenstvu u nogometu 1996.
Kategorija:Igrači na Svjetskom prvenstvu u nogometu 1998.
Kategorija:Igrači na Evropskom prvenstvu u nogometu 2000.
Kategorija:Igrači na Svjetskom prvenstvu u nogometu 2002.
Kategorija:Igrači na Evropskom prvenstvu u nogometu 2004.
Kategorija:Igrači na Svjetskom prvenstvu u nogometu 2006.
Kategorija:Treneri osvajači UEFA Lige prvaka
Kategorija:Treneri osvajači FIFA Svjetskog klupskog prvenstva
Kategorija:Živi ljudi